ระบบเทรดใหม่จับปั่นหุ้นฉับไวหลักฐานมัดตัว
3 ก.ย. ดีเดย์ระบบซื้อขายใหม่ จับคู่เร็วทันใจ สอบหาผิดปกติง่ายขึ้นครบถ้วน เทรดสินค้าหลายสกุล
31 ส.ค. 2555

3 ก.ย. ดีเดย์ระบบซื้อขายใหม่ จับคู่เร็วทันใจ สอบหาผิดปกติง่ายขึ้นครบถ้วน เทรดสินค้าหลายสกุล
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์พร้อมเปิดใช้ระบบซื้อขายหลักทรัพย์ใหม่ ภายใต้ชื่อ SET Connect ในวันที่ 3 ก.ย. 2555 และจะเริ่มใช้ระบบกำกับการซื้อขายแบบใหม่ ที่ได้มาตรฐานสากลจะสามารถตรวจพบความผิดปกติได้อย่างรวดเร็วและครบถ้วนยิ่งขึ้น เป็นการเพิ่มความน่าเชื่อถือของธุรกรรมการซื้อขาย
นอกจากนี้ ตลาดหลักทรัพย์จะเริ่มใช้ระบบงานเผยแพร่ข้อมูลการซื้อขายใหม่ ซึ่งเชื่อมต่อโดยตรงกับระบบซื้อขายแบบใหม่ด้วย ทำให้สามารถเผยแพร่ข้อมูลการซื้อขายไปยังระบบของโบรกเกอร์และผู้ให้บริการข้อมูลอื่นๆ ได้มีประสิทธิภาพมากขึ้น
ผู้จัดการตลาดหลักทรัพย์ กล่าวว่า ระบบซื้อขายใหม่มีจุดเด่นที่สามารถรองรับการเติบโตตามภาวะตลาดและธุรกิจในอนาคตได้ ทั้งปริมาณและมูลค่าการซื้อขาย พร้อมทั้งยังรองรับการออกผลิตภัณฑ์ทางการเงินรูปแบบใหม่ๆ ได้เร็วกว่าเดิมมาก เท่าเทียมตลาดหลักทรัพย์ชั้นนำของโลก และรองรับการซื้อขายได้หลายสกุลเงิน จากเดิมที่เสนอขายเพียงสกุลเงินบาทเท่านั้น การเชื่อมต่อที่เป็นสากลช่วยให้การเชื่อมต่อและทำธุรกรรมกับตลาดหลักทรัพย์อื่นๆ ได้อย่างสะดวก
“คุณสมบัติและจุดเด่นของระบบใหม่จะช่วยเสริมความเชื่อมั่นในศักยภาพตลาดทุนไทยแก่ผู้ลงทุนทั่วโลก ยกระดับตลาดทุนไทยให้แข่งขันในระดับสากลได้อย่างมั่นใจ สร้างโอกาสการลงทุนแก่ผู้ลงทุน และสานโอกาสทางธุรกิจให้ผู้ดำเนินธุรกิจในตลาดทุน” นายจรัมพร กล่าว